ทรีนีตี้เปิดตัว  2แม่ทัพใหญ่ รับเสรีปี’55
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — “ทรีนีตี้” เปิดตัวผู้บริหารคลื่นลูกใหม่ เตรียมรับมือเปิดเสรีธุรกิจหลักทรัพย์ ปี 2555
นายภควัต โกวิทวัฒนพงศ์ ประธานเจ้าหน้าที่บริหาร กลุ่มบริษัทหลักทรัพย์ ทรีนีตี้ เปิดเผยว่า บริษัทได้มีการปรับโครงสร้างการ บริหารภายในองค์กร และประกาศแต่งตั้งผู้บริหารระดับสูงเพื่อรองรับการแข่งขันและการเจริญเติบโตทางธุรกิจ 
ทั้งนี้ ได้แต่งตั้งให้นายชาญชัย กงทองลักษณ์ ดำรงตำแหน่งกรรมการอำนวยการ และนายวิศิษฐ์ องค์พิพัฒนกุล ดำรงตำแหน่งกรรมการผู้จัดการ บริษัทหลักทรัพย์ ทรีนีตี้ มีผลตั้งแต่วันที่ 1 ก.พ. 2554 เป็นต้นไป 
สำหรับการเปิดเสรีค่าธรรมเนียมซื้อขายหลักทรัพย์ (คอมมิชชัน)ในปี 2555 นั้น นายภควัต กล่าวว่า จะไม่ส่งผลกระทบกับตลาดโดยรวมและบริษัทมากนัก เนื่องจากที่ผ่านมาได้นำคอมมิชชันแบบขั้นบันไดมาใช้ ซึ่งลูกค้าและทางบริษัทหลักทรัพย์ได้มีการปรับตัวไปพอสมควรแล้ว ส่วนทรีนีตี้มีจุดขายทำให้ลูกค้าได้รับผลตอบแทนที่พึงพอใจ ส่วนเรื่องค่าคอมมิชชันสำหรับลูกค้ากลุ่มนี้จะเป็นเรื่องรองลงมา
นอกจากนี้ บริษัทจะมีการกระจายรายได้หลายด้าน เพื่อป้องกันความเสี่ยงในการลงทุน แม้ว่ารายได้ส่วนใหญ่ยังคงมาจากธุรกิจนายหน้าซื้อขายหลักทรัพย์ก็ตาม แต่ยังคงมีรายได้อื่นๆ เช่น ธุรกิจวาณิชธนกิจ รายได้จากค่าธรรมเนียมการบริหารจัดการกองทุนส่วนบุคคล ซึ่งปีที่ผ่านมามีสัดส่วนเพิ่มขึ้นอย่างมีนัยสำคัญ โดยเฉพาะการบริหารจัดการกองทุนส่วนบุคคลที่ขยายตัวค่อนข้างมาก โดยมีสินทรัพย์ภายใต้การบริหาร (AUM) เพิ่ม จาก 300 ล้านบาท ในไตรมาส 4 ปี 2552 เป็น 700 ล้านบาท ในไตรมาส 4 ปี 2553 จากการที่การบริหารการลงทุนสามารถสร้างผลตอบแทนที่ดีให้กับลูกค้าจนเป็นที่พอใจ